《天池遇刘侍御张文学留宿僧房余先返棹》
明代·皇甫汸

独往因春兴，相逢尽宿缘。散花初地雨，施食午时烟。

山月分归照，龛镫就卧悬。无言去与住，谛想不离禅。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。